Noget tyder på, at flytningen af Rubjerg Knude Fyr tirsdag bliver Nordjyllands største turistattraktion. Op mod 25.000 mennesker ventes at besøge Rubjerg Knude Fyr, når det skal flyttes 70 meter ind i landet. Allerede tirsdag morgen, inden flyttearbejdet er begyndt, er parkeringspladsen ved Rubjerg Knude Fyr fyldt godt op, og mellem 50 og 100 autocampere var allerede på stedet klokken 6.30. - Jeg er lidt spændt på, hvor mange publikummer, der kommer, og om vi får nogle problemer med at styre alle de folk, der kommer. Det er det, jeg tænker mest på lige nu. Jeg håber at alle får en god oplevelse ud af det, lyder det tirsdag morgen fra Kjeld Pedersen, der står for flytningen af fyret. Folk har sågar overnattet så tæt på Rubjerg Knude Fyr som muligt for at få sig en god plads og for at kunne følge flytningen helt fra morgenstunden. Også mange personbiler har allerede tidligt tirsdag morgen fundet vej til Rubjerg Knude, og antallet af parkeringspladser svinder ind, selvom omkringliggende marker er inddraget til parkeringspladser. Der er cirka plads til 1500 personbiler. Det er desuden blevet gjort forbudt at parkere i rabatten på vejen mod Rubjerg Knude Fyr. Kommunen sætter derfor shuttle-busser ind fra Hjørring og Løkken til Rubjerg Knude Fyr for at undgå parkeringskaos ved fyret.

Referat:
Allerede tidligt tirsdag morgen er folk begyndt at strømme til Rubjerg Knude for at se flytningen af Rubjerg Knude Fyr.